Stanley Mulaik

**Stanley A. Mulaik** (nascite 1935-04-09) es un emerite  professor de psychologia statounitese.

Un message in interlingua expedite a un gruppo de novas electronic in Internet poneva nove fortia al ancian psychologo Stanley Allen Mulaik.

Kjell Rehnström, antea consiliero del Societate Svedese pro Interlingua, scribeva in le foro electronic sci.lang in interlingua. Stan Mulaik assi discoperiva que interlingua esseva in plen vita, mesmo si ille non lo habeva usate durante quasi 25 annos.

Mulaik es le autor del essayo *Ha le IED errores?* ubi ille argumenta que le Dictionario Interlingua Anglese (IED) contine errores e presenta alternativas pro illos. In le essayo Mulaik tamben extendeva le conjuncto del linguas fontal de interlingua per catalano e occitan (tractate como un lingua) e romaniano pro derivar particulas grammatic.    

## Biographia
Stan Mulaik nasceva in Edinburg, Texas, ma habitava in Salt Lake City ab le etate 5 a 27 annos. Durante le recente 30 annos, ille es residente in Atlanta, Georgia. Ab le casa in Marietta, 32 km nord-west de Atlanta, ille cata die expedi su preciose reportos del vita quotidian per Internet. Ille anque es un grande commentator in plure foros electronic, ubi ille utilisa cata occasion pro scriber super – e specialmente in – interlingua. Nam demonstrar le lingua es plus convincente que parlar super illo.

In 2000 ille se pensionava ab le professorato a Georgia Institute of Technology in Atlanta, ubi ille inseniava statistica e theoria de personalitate.

## Interlinguistica

### Introduction
Stan Mulaik discoperiva interlingua in 1953 per leger Science News Letter, ubi dr. Alexander Gode traduceva summarios de cata articulo in interlingua. Ille acquireva le *Interlingua-English Dictionary* e le *Interlingua Grammar* e apprendeva interlingua. 

In le magazine litterari del Universitate de Utah, ubi ille esseva studente, ille scribeva un breve articulo super interlingua. Le articulo esseva inviate a Alexander Gode, qui lo appreciava e demandava le permission de reproducer e circular lo a usatores de interlingua. Isto esseva le comenciamento de un correspondentia continue con ille durante le annos sequente. 

In 1961, como practicante pro un diploma de psychologo clinic, Stan Mulaik visitava Nove York, e Alexander Gode esseva generose in permitter le de remaner in su casa in Croton-on-Hudson, usque ille obteneva location. Durante le sex menses, que Mulaik esseva in Nove York, ille visitava cata septimana Alexander Gode in su officio a 80 East 11th Street. 

Plus tarde, Stan Mulaik comenciava editar le jornaletto periodic, *Le Foro*, dedicate a topicos super interlingua. Interesses professional e su familia le duceva foras de interlingua, e post 1975 ille habeva pauc connexion con interlingua usque veniva le message de Kjell Rehnström. 

Stan Mulaik ora es multo active pro interlingua e participava anque in le labor de establir un nove organisation nordamerican pro interlingua.

Durante octo annos ille esseva le redactor de un jornal professional, *Multivariate Behavioral Research*, que es un importante jornal in le campo del statistica psychologic.

### Mulaikismos
Sr. Mulaik es notori pro le uso de *mulaikismos* i.e. su additiones e cambiamentos in interlingua como    
: *standardizar* in vice de *standardisar*,    
: *maximizar* in vice de *maximisar*,    
: *necessitar* in vice de *besoniar*,     
: *aquelle* in vice de *ille* (= celle) o 
: *fin a* in vice de *usque*.   

Le plus prominente exemplo de mulaikismos es le uso de tempores progressive, includente tempores progressive perfecte, in interlingua in despecto del facto que le Grammatica de Interlingua clarmente dice, que il non ha tempores progressive in interlingua. 

### Critica del IED
In le essayo *Ha le IED errores?* Mulaik lista un serie de tractos del vocabulario de interlingua, que, secundo ille, es errores. Un del tal tractos es desinentias -iero e -iera. Mulaik argumenta, que illos non possede un appoio sufficiente in le linguas de controlo, e hinc le suffixos correcte es -ero e era (le quales tamben es parte de interlingua standard, ma con signification differente). Como Mulaik scribe in su essayo:Le creation del suffixos **-iero** e **-iera** in addition a **-ero** e **-era** es totemente artificial. (...) Le suffixos **-ero** e **-era** es le prototypos proprie e sufficiente pro facer tote iste functiones. Il es simple a corriger iste formas per usar **-ero** pro **-iero** e **-era** pro **-iera**, con le exception de certe parolas in **–iera**, prendite del francese e con le appoio de tres variantes: *barriera*, *caponiera*, *carriera*, *frontiera*, *jardiniera*, *maniera*, *portiera*, *saliera*, *sucriera*. Le parola theiera pote esser retenite per tractar le -i- como un transitional inter le radice e suffixo, que fini e comencia respectivemente in -e.E nos debe corriger *caldiera* per *caldera*, e *caldieron* per *calderon*.Un altere exemplo es vocabulos *besonio*, *besoniar*, *necessitate*, *necessitar*. Besonio, besoniar non se trova in le IED; illos es parolas prestate ab occidental. Nonobstante illos entrava uso commun in interlingua. Mulaik argumenta que parolas correcte con supporto in le linguas de controlo es necessitate e necessitar.    

### Particulas grammatic
In su essayo Mulaik observava que le conjuncto del linguas de controlo de interlingua esseva insufficiente pro obtener tote particulas grammatic necesse. Le particulas grammatic additional esseva importate ab latino o altere linguas construite. Mulaik proponeva extender le conjuncto de linguas fontal per catalano, occitano (tractate como un lingua) e romaniano. Secundo Mulaik iste conjuncto es sufficiente pro obtener tote particulas necesse. 

Le majoritate del particulas obtenite per Mulaik es exactemente le mesme como in interlingua standard. Un parte es differente. Il es frequente que particulas grammatic que se differe ha synonymos equal al particulas standard. Mulaik anque nota que un parte de nove particulas grammatic non esseva originalmente includite in le lingua solmente per inadvertentia (aquelle, cima).    

Exemplos del particulas proponite per Mulaik que se differe ab particulas in le IED es listate infra.  

## Ligamines externe
* Intervista virtual con le Sr. Stanley Mulaik, Presidente del Societate American pro Interlingua 
* Biographia in interlingua